|  |  |
| --- | --- |
|  |  *See artikkel räägib romaanist; filmi kohta vaata artiklit Viiskümmend halli varjundit (film)* |

---

"**Viiskümmend halli varjundit**" (inglise keeles "Fifty Shades of Grey") on Suurbritannia kirjaniku E. L. Jamesi (kodanikunimega Erika Mitchell) erootiline menuromaan. 

See kuulub triloogiasse, mille ülejäänud osad on "Fifty Shades Darker" ("Viiskümmend tumedamat varjundit") ja "Fifty Shades Freed" ("Viiskümmend vabastatud varjundit"). 2015. aastal ilmus neljas raamat "Grey: "Viiskümmend halli varjundit" läbi Christiani silmade", mis järgib "Viiskümne halli varjundi" süžeed, kuid tehes seda Christian Grey perspektiivist.

Romaani tegevus toimub suuresti Seattle'is. See jälgib hiljuti kolledži lõpetanud Anastasia Steele'i ja noore ärimagnaadi Christian Grey suhte arengut. Romaan on pälvinud tähelepanu otsekoheste erootiliste stseenide poolest, milles leidub mitmesuguste seksuaalpraktikate elemente (sidumismängud, domineerimine ja alluvus, sadism ja masohhism – BDSM).

"Viiskümmend halli varjundit" on jõudnud menuraamatute edetabeleisse kogu maailmas, sealhulgas USA-s ja Suurbritannias. Maailmas kokku on sarja müüdud üle 65 miljoni eksemplari, raamatu kirjastamisõigused on müüdud 37 riiki ja selle käes on kõigi aegade kiiremini ostetud pehmes köites raamatu rekord. Kriitikud ei ole romaani hinnates olnud sugugi üksmeelsed.

Taust
-----

"Viiekümne varjundi" triloogia sündis "Videviku" sarja fännikirjandusena. Selle algne pealkiri oli "Master of the Universe" ("Universumi isand"), autor avaldas raamatu osadena fännikirjanduse veebilehtedel pseudonüümi "Snowqueen's Icedragon" all. Tekstis esinesid tegelased Stephenie Meyeri "Videvikust", Edward Cullen ja Bella Swan. Pärast kommentaare teksti seksuaalsuse teemadel eemaldas James teksti fännilehtedelt ning avaldas selle omaenda veebilehel FiftyShades.com. Hiljem kirjutas ta raamatu "Master of the Universe" ümber algupäraseks teoseks, nimetas peategelased Christian Greyks ja Anastasia Steele'iks ning eemaldas teksti enne raamatu ilmumist oma veebilehelt. Meyeri enda sõnul ei ole triloogia tegelikult tema žanris, kuid on hea, et sel hästi läheb.

Ümbertöötatud ja laiendatud versioon jagati kolmeks osaks. Esimene osa "Viiskümmend halli varjundit" avaldati e-raamatuna ning nõudetrükis pehmes köites raamatuna Austraalia virtuaalkirjastuses The Writers' Coffee Shop 2011. aasta mais. Teine köide "Fifty Shades Darker" järgnes 2011. aasta septembris ning kolmas, "Fifty Shades Freed", 2012. aasta jaanuaris. The Writers' Coffee Shopi turunduseelarve oli piiratud ning sõltus suuresti varasest turundusest raamatublogides, kuid romaani müüki toetas kuulujututurundus.

Raamatu erootilisus ja selle eeldatav lugejaskond üle kolmekümneste abielus naiste seas ajendasid mõnd uudistekanalit nimetama seda väljendiga *Mommy Porn* ('emmeporno'). Raamat on olnud populaarne ka teismeliste tüdrukute ning tudengineiude seas. Viimase köite ilmumisajaks 2012. aasta jaanuaris hakkasid USA uudistevõrgud tooma "Viitkümmet halli varjundit" näitena viirusturundusest ning naiserootika populaarsuse tõusust, põhjendades selle edu lugerite diskreetsusega. Tänu kõrgendatud lugejahuvile ostis triloogia litsentsi kirjastus Vintage Books, mis avaldas uue, toimetatud versiooni 2012. aasta aprillis.

Kriitika
--------

Kriitikute hinnang "Viiekümnele halli varjundile" on olnud kõikuv või kehvaks pidav, enamik arvustusi on tõstnud esile viletsat kirjatööd. Princetoni professor April Alliston kirjutas: "Ehkki "Viiskümmend halli varjundit" pole mingi meistriteos, on see enamat kui hiljutisel "Videviku" vampiiriseerial parasiteeriv fännikirjandus." Entertainment Weekly andis raamatule hinde B+ ning kiitis, et see on "klass omaette". Jenny Colgan The Guardianist kirjutas: "See on lustlik, silmapaistvalt loetav ning sama magus ja ohutu kui BDSM-erootika saab olla, rikkumata 1968. aasta kaubandusseadust". Samuti kiitis ta, et teos on "nauditavam kui ülejäänud kirjanduslik erootika". Samas kritiseeris The Daily Telegraph raamatut kui "siirupist klišeed", ehkki tunnistas, et teose seksuaalpoliitika annab naislugejaile "kõneainet veel aastateks"

Eesti tõlge
-----------

Eesti keeles avaldas "Viiskümmend halli varjundit" 2012. aasta novembris kirjastus Pilgrim Tiina Kanarbiku tõlkes. Triloogia järgmised kaks osa avaldati 2013. aastal.

Viited
------

1. ↑  "EL James' *Fifty Shades of Grey* tops *New York Times* list". UK: BBC. Vaadatud 31. mai 2012.
2. ↑  "Erotic book *Fifty Shades of Grey* becomes UK bestseller". UK: BBC. Vaadatud 31. mai 2012.
3. ↑  E.L. James: PW's Publishing Person of the Year
4. ↑  "10 Million Shades of Green: Erotic Trilogy Dominates Book Sales". *The New York Times*. 22. mai 2012. Vaadatud 31. mai 2012.
5. ↑  "*Fifty Shades of Grey* outstrips *Harry Potter* to become fastest selling paperback of all time". *Daily Mail*. Vaadatud 18. juuni 2012.
6. ↑  GalleyCat. "The Lost History of *Fifty Shades of Grey*". *Media bistro*. Originaali arhiivikoopia seisuga 27. juuli 2014. Vaadatud 14. jaanuaril 2013.
7. ↑  "*Fifty Shades of Grey*: Stephenie Meyer Speaks Out". MTV.
8. ↑  "Discreetly Digital, Erotic Novel Sets American Women Abuzz". *The New York Times*. 20. märts 2012.
9. 1 2  Goudreau, Jenna (18. aprill 2012). "Will *Fifty Shades of Grey* Make 'Mommy Porn' The Next Big Thing?". Forbes. Vaadatud 7.05.2012.
10. ↑  "*Fifty Shades of Grey* author EL James reveals real-life secrets to her readers". *The Belfast Telegraph*. 4. juuli 2012. Vaadatud 8. juuli 2012.
11. ↑  Lewak, Doree (11. juuli 2012). "The hot sex text". *New York Post*.
12. ↑  "Erotic novel *50 Shades of Grey* unites gals, unnerves some guys". Fox News. 7. aprill 2010. Vaadatud 7.05.2012.
13. ↑  Bennett-Smith, Meredith (15.03.2012). "*50 Shades of Grey*: What is the appeal?". *The Christian Science Monitor*. Vaadatud 7.05.2012.
14. ↑  "'Mommy porn' novel has retro message". *cnn.com*. 29.03.2012. `{{cite news}}`: parameeter `|work=` ja `|website=` on topelt (juhend)
15. ↑  "Fifty Shades of Grey". Entertainment Weekly. Originaali arhiivikoopia seisuga 3. juuli 2012. Vaadatud 24. juuni 2012.
16. ↑  "Fifty Shades of Grey". The Guardian. Vaadatud 24. juuni 2012.
17. ↑  "Mommy porn?: Fifty Shades of Grey by EL James: review". *telegraph.co.uk*. `{{cite web}}`: parameeter `|work=` ja `|website=` on topelt (juhend)
18. ↑  "E L James "Viiskümmend halli varjundit"" Eesti Ekspress, 16. november 2012

Välislingid
-----------

* Autori ametlik koduleht